Twee dood ná motor onder bus belandDie motor se wrak. Foto: Netcare 911 Twee mense se liggame moes Dinsdag uit die verfrommelde wrak van ŉ motor gesny word wat tydens ŉ botsing onder ŉ bus beland het. Athlenda Mathe, woordvoerder van Netcare 911, het gesê die botsing het op die R513 (Sefako Makgathorylaan) tussen die N1-snelweg in die rigting van Cullinan plaasgevind. “ŉ Bus en ŉ motor het mekaar getref, waarna die bus bo-op die motor tot stilstand gekom het. Twee mense wat in die motor was, is op slag dood,” het Mathe gesê. “Paramedici van verskeie nooddienste het saam met beamptes van die Tshwane-brandweer gewerk om die oorledenes se verminkte liggame uit die wrak te sny.” ŉ Gedeelte van die pad moes vir verkeer gesluit word. Die oorsaak van die ongeluk word ondersoek.